text: Vognmænd overtager kørsel i Varde
  30 maj 2012 kl. 14.28
  Taxavognmændene i Varde Kommune har gennem det fælles selskab Sydjysk Befordring sikret sig kommunal kørsel for i alt 60 millioner kroner i de kommende fire år.
  Sydjysk Befordring har i flere år stået for patienttransport, men har nu vundet hovedparten af skolebusserne, transport til læge, genoptræning, jobcenter og institutioner samt kørsel på ruter, som hidtil har hørt under Sydtrafik. 
  Forretningsfører i Sydjysk Befordring og daglig leder af Varde Taxa John Lyhne siger, at aftalen sikrer taxa-kørslen i kommunen.
  - Vi er sikret kørsel i fire år og kan bevare en fornuftig taxadækning i hele kommunen. Var det endt anderledes, ville der ikke have været kørsel til de 34 taxaer, der er i Varde Kommune. Vi kunne have risikeret en halvering af vognparken, siger John Lyhne.
  Med udbuddet sparer Varde Kommune årligt i alt seks millioner kroner. Fire millioner kroner på skolekørsel, som vognmændene overtager fra Sydtrafik, og to millioner kroner på kørsel til læge og genoptræning. 
  For eksempel falder prisen for kørsel til læge og genoptræning fra 22 kroner til ni kroner pr. kilometer.
  Ventetiden for patienter til læge og genoptræning bliver mellem klokken ni og 12 sat ned til højst 30 minutter.
  Aftalen gælder fra 15. august og fire år frem, og der er indbygget mulighed for forlængelse i to år.
  